Nuwe Absa-hoof gesoute bankier | Maroela Media
Daniel Mminele is die nuwe hoof van Absa. (Foto: Absa)
Die bankgroep Absa het die voormalige adjunkpresident van die Reserwebank, Daniel Mminele, as nuwe uitvoerende hoof aangestel. Mminele vervang Maria Ramos wat in Februarie verlede jaar afgetree het. René van Wyk het ná Ramos se vertrek waargeneem.
Mminele begin Maandag in sy nuwe pos.
"Ons is verheug om Daniel by die Absa-familie te verwelkom. Hy het 'n wye kennis van die finansiële dienstebedryf, in Suid-Afrika én die buiteland," het Wendy Lucas-Bull, voorsitter van Absa se raad, gesê.
"Sy unieke vaardighede en internasionale perspektief maak hom 'n geskikte kandidaat om ons bank se fokus op langtermyngroei, wat in al ons markte digitaal gelei word, te dryf."
Mminele het in Junie verlede jaar by die Reserwebank uitgetree nadat sy tweede vyfjaartermyn as adjunkpresident verstryk het. Hy was altesaam 20 jaar lank verbonde aan die Reserwebank.
As een van die bank se adjunkpresidente was hy verantwoordelik vir verskeie departemente, waaronder finansiële markte, internasionale ekonomiese betrekkinge en beleid, die nasionale betaalstelsel, finansiële waarneming en die mensehulpbron-groepering.
Voordat hy by die Reserwebank aangesluit het, het Mminele 'n geruime tyd in Duitsland en Engeland as bankier gewerk, waarna hy in 1995 na Suid-Afrika teruggekeer het. Hy is ook al verskeie kere bekroon vir sy werk in die bedryf.
Mminele het Maandag gesê hy sien daarna uit om leiding te gee en deel te wees van Absa se reis om sy regmatige plek in die Suid-Afrikaanse mark terug te neem en om die bank "ten volle te vestig as 'n onafhanklike Afrika- finansiële dienstegroep met diep wortels in Suid-Afrika".
Die swak diens het niks met leierskap te doen nie dit is die werkers in die bank self,wat was fout met René van Wyk nou gaan Capitec weer klomp nuwe kliënte kry
Ag neewat, al stel hulle wie ookal aan, ABSA sal nooit weer die goeie bank wees wat hy was toe hy nog VOLKSKAS was nie. Daar is net een bank wat uitstekende diens lewer , maar ongelukkig mag ek hulle nie adverteer nie. Al wat ek kan sê is dat Werner 'n groot rol ge speel het dat ek daardie spesifieke bank ondersteun…
Ek 31 jaar Absa diens het regtig verswak en vra baie ontnodige onkoste word net al hoe duurder.
Hoeveel van hierdie "uitvoerende hoofde" was al enigsins 'n sukses oor 25 jaar? Gee dit soe twee jaar, dan sal die ou se skelmels ook uit die hout werk begin uitkruip.
ABSA het vinnig agteruitbeweeg onder Ramos. Hierdie ou gaan 'n vet pakket kry en dan in styl aftree.